[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó reggelt kívánok, tisztelt képviselőtársaim! Szeretettel köszöntöm a képviselőtársaimat. Az Országgyűlés rendkívüli ülését megnyitom. Tájékoztatom Önöket, hogy az ülés vezetésében Szűcs Lajos és Hiszékeny Dezső jegyzők urak lesznek a segítségemre.Köszöntöm kedves vendégeinket és mindenkit, aki figyelemmel kíséri mai munkánkat. Tisztelt Országgyűlés! Mint látható, a kormány nem képviseli magát a mai ülésen. [[Dr. Vadai Ágnes: Az elég nagy baj! Ez egy nagy probléma! Közbeszólás az ellenzék soraiból: Szégyen!]] Napirend előtti felszólalásra jelentkezett az MSZP képviselőcsoportjából Tóth Bertalan frakcióvezető úr: „Aktuális ügyekről” címmel. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Kénytelen vagyok idefordulni, hiszen láthatóan hiába a rabszolgatörvény, hiába lenne lehetőség 400 óra túlmunkát végezni a fideszes képviselőknek, ők a rendes munkaidejükben sem voltak hajlandók [[Közbeszólás az ellenzék soraiból: Szégyen!]] egy ilyen fontos ügyben megtisztelni a magyar Országgyűlést, és megvitatni azt a javaslatot, amelyet közösen nyújtottunk be a mai napra. Köszönöm ellenzéki képviselőtársaimnak, hogy ők legalább itt vannak. De nem kell csodálkozni, hiszen látjuk azt a hozzáállást, ahogy ehhez az ügyhöz áll a miniszterelnök, hiszen egy kilencgyermekes családanyának egy válaszlevélben kitartást és további sok sikert kívánt. Ez a kilencgyermekes családanya végső kétségbeesésében fordult a miniszterelnökhöz, mert éppen kilakoltatás előtt állt a családja. Ha azt nézzük, hogy milyen keresztényi értékeket hirdet a miniszterelnök, akkor megállapítható, hogy nagyon messze van a keresztényi értékek képviselete a Fidesz és a miniszterelnök magatartásától, és Közép-Európa DNS-e, úgy tűnik, sok ezer családdal, sok ezer család sorsával nem hajlandó foglalkozni, ellenben a saját hatalmi érdekeivel annál inkább. Hiszen láthatjuk, hogy Európában elvesztette főbb szövetségeseit a miniszterelnök, sőt azt is látjuk, hogy szélsőjobboldali populista politikusokkal keresi az új szövetséget, amely ellen mi küzdünk, de Európán kívül azért talál és keres szövetségeseket, csak éppen ez rengeteg pénzébe kerül a magyar adófizetőknek. Mert nézzük meg, hogy elment Moszkvába Putyinhoz, hazajött 3000 milliárd forintnyi hitellel, amely a Paks II.-beruházást szolgálná, ezzel vásárolta meg az adófizetők pénzéből tulajdonképpen Putyin bizalmát. Aztán elmegy Pekingbe, onnan 800-850 milliárdos hitellel érkezik haza, amely egy vasútvonal-építésre szól. És most elment az Egyesült Államokba, és most pontosan még nem is tudjuk, hogy ez mennyibe fog kerülni a magyar adófizetőknek, de biztos, hogy több száz milliárd forintot kell majd kifizetnünk ezért a pár perces találkozóért. De nekünk kell ezt kifizetni, a magyar adófizetőknek, és azt látjuk, hogy ez a rengeteg pénz nemhogy elégséges, hanem sokkal több annál, mint hogy ebből meg lehetne oldani a kilakoltatás előtt álló családok életét, meg lehetne oldani a devizahitel-adósságok tisztességes elszámolását, és megmenthetnénk több ezer családot a kilakoltatástól. De ez a pénz arra is elég lenne, hogy a béreket fel lehetne zárkóztatni, a nyugdíjakat a bérekhez is igazítva jelentősen lehetne emelni, és föl lehetne számolni azt a jövedelemkülönbséget, amely egyre nagyobb szakadékot mutat a jobban keresők és a kevesebbet kereső sok millió ember között. Éppen ezért a Fidesz hozzáállása ehhez a kérdéshez egészen elképesztő, visszautasítandó, de most van lehetősége a magyar választópolgároknak üzenni a Fidesz számára, hogy elég volt abból, hogy a saját hatalmi tobzódása, saját családjának gazdagítása fontosabb a miniszterelnöknek, mint a magyar emberek sorsa. Lehet üzenni, hogy mi egy olyan Európához akarunk tartozni, amely az emberekről, az emberek biztos megélhetéséről szól; ahol felzárkóztatható Magyarország, a magyarországi bérek a nyugat-európai bérekhez; ahol van európai minimálbér; ahol van európai minimálnyugdíj; ahol van európai minimál-családipótlék. Ez az a cél, amiért közösen küzdünk, és azért is, hogy legyen egy olyan szociális bérlakásprogram, amely enyhítheti azt a lakhatási válságot, amely kialakult Magyarországon. Hiszen 15 évig kell egy fiatal házaspárnak azért dolgozni, hogy valamilyen tűrhető lakást meg tudjon vásárolni. Hiába a diszkriminatív sok-sok támogatás, amikor sok millió család nem tud életet kezdeni saját, önálló otthonban. Ezért küzdünk, és május 26-án, jövő hét vasárnap van lehetősége a magyar választópolgároknak, hogy üzenjenek a miniszterelnöknek, hogy elég volt. Segítsünk a devizahiteleseknek, segítsünk azoknak a családoknak, akik éppen most, a napokban vagy a jövőben elveszítik az otthonukat. Erről szól ez a javaslat, amelyet itt mi közösen benyújtottunk, és nagyon tragikusnak tartom, hogy üres székeknek kell beszélnem. Köszönöm szépen.
Köszönöm szépen, frakcióvezető úr. A Párbeszéd képviselőcsoportjából „Aktuális kérdésekről” címmel Szabó Timea frakcióvezető asszony jelentkezett napirend előtti felszólalásra. Parancsoljon, frakcióvezető asszony, öné a szó.
Köszönöm a szót, elnök úr. Tisztelt jelen nem lévő kormánypárti Képviselők! Egészen gyomorforgató az, amit önök művelnek; gondolom, eljut azért majd ezeknek a napirend előtti felszólalásoknak a híre önökhöz is. Önök nem jöttek el egy olyan ülésre, ahol arról kellene azonnal számot adniuk, hogy hogyan engedhetik meg azt ma Magyarországon, hogy 4-5 éves gyerekek az utcára kerüljenek, és adott esetben elszakítsák őket a családjaiktól. Arról kellene itt számot adniuk most, hogy kilenc év kormányzás után hogyan lehetséges, hogy még mindig tízezreket fenyeget a kilakoltatás réme; hogy több mint egymillió embert érintenek a végrehajtási eljárások; arról, hogy Orbán Viktor és kormánya kilenc éve tudott volna, de nem akart segíteni a bajba jutott családoknak. De nézzük meg, hogy kik is ezek a családok! Például a kilakoltatási moratórium előtt tették az utcára annak a baleset miatt 12 évesen kómába esett kislánynak az édesanyját és a kislányt, aki az otthonápolás miatt nem tudta fizetni a hitelét, így a kormány és a bank embertelensége miatt elveszítette otthonát. De nem kegyelmezett a végrehajtó annak az idős asszonynak sem, aki nyitott gerinccel született, epilepsziában is szenvedő, magát ellátni nem képes fiát nevelte. Az édesanya a műtétre vett föl egyébként hitelt, a férje elhagyta őket, így egy idő után nem tudta fizetni a részleteket. Nemrég pedig egy Ferencvárosban élő idős, rokkant asszonyt és párját kényszerítette a rendőrség otthona elhagyására. Ők 3 millió forint hitelt vettek föl, és 1,5 millió forint visszafizetése után 13 millió forinttal tartoztak. 3 millió forint hitel után 13 millió forinttal tartoztak! Hát, hol itt az igazság?! Orbán Viktor és kormánya miért nem segített ezeknek az embereknek vagy azoknak, akik most itt ülnek a páholyban és érintettek ezekben a kérdésekben? Vagy az segítség, hogy Orbán Viktor a kilenc gyermekét egyedül nevelő édesanyának sok szerencsét kíván? Hát, miniszterelnök vagy ember az ilyen? És még ők hazudják azt, hogy segítettek?! Mivel? A végtörlesztés csak a jómódúaknak segített, őket húzta ki a bajból. A kötelező forintosítás után háromszorosára ugrottak a tőketartozások. Az olyan eszközkezelő, amelyik önkényesen visszautasítja a családokat mindenféle indoklás nélkül, nem segítség! Orbán Viktor úgy segített a magyar családoknak, hogy az elmúlt három évben 10 ezer családtól, gyerekekkel együtt közel 40 ezer embertől vették el az otthonaikat. Egy Dunaújváros méretű város és ember került az utcára Orbán Viktor embertelensége miatt; mindezt úgy, hogy a családbarát kormány alatt a magyarországi bankok nyeresége viszont 40 százalékkal, 700 milliárd forintra nőtt. Családok az utcán, a bankoknak pedig extra nyereség - ez Orbán Viktor kormányzásának a lényege. [[9.10]] Pedig van azonnali megoldás: először is fel kell függeszteni minden kilakoltatási és végrehajtási eljárást. Ha még az Európai Bíróság után a magyar bíróságok is kimondják azt, hogy nem lehet az árfolyamkockázatból származó többletköltséget csak az adósra terhelni, a banknak is vállalni kell ebből, addig sem fizetéslevonás, sem az ingóságok vagy az ingatlan lefoglalása és árverezése nem lehetséges. Be kell tartani az önkormányzati törvényt, és elhelyezés nélkül nem lehet az utcára tenni senkit. Végül: a Nemzeti Bank 140 milliárd forintos árfolyamnyereségét az emberek megsegítésére kell fordítani. Mi azt javasoljuk, hogy szociális bérlakásokat kell építeni, és ki kell bővíteni az eszközkezelőt. De látjuk, hogy Orbán Viktor nem a magyar családokra költi a közös pénzünket, hanem inkább 5 milliárd forintot ad az ugandai turizmusra, és 50 milliárd forintot Semjén Zsolt vadászati kiállítására. Hát, ez a tétje, ez is a tétje az európai választásoknak! Hagyjuk, hogy Orbánék ellopják a pénzünket Tiborcznak, Mészárosnak, Matolcsynak? Vagy a közös vagyont és az uniós támogatásokat az emberek megsegítésére fordítjuk, arra, hogy mindenki emberhez méltó életet tudjon élni. Az MSZP-Párbeszéd-szövetség pontosan ezt akarja, ezt várja az európai választások után is. Az Unióban mi azért fogunk küzdeni, hogy bevezessük a 700 euró, azaz a 240 ezer forintos európai minimálbért és egy 300 euró, azaz közel 100 ezer forintos európai minimálnyugdíjat. Nem hagyjuk, hogy idős emberek 28 500 forintból fagyjanak meg a lakásaikban. Nem hagyjuk, hogy a bölcsődei dolgozók, tanárok 70 meg 90 ezer forintot vigyenek haza havonta, miközben Tiborcznak, Orbán vejének 35 milliárd forintot loptak össze. Ennyi jár a magyaroknak is. Jár a tisztességes élet nemcsak Németországban vagy Angliában, hanem Magyarországon is. Közösen kell harcolnunk egy szolidáris Európáért, ezért kell május 26-án az egyetlen közös listára, az MSZP-Párbeszéd-listára szavazni, mert csak közösen tudunk győzni. Köszönöm.
Tisztelt Országgyűlés! „A miniszterelnök vajon bele tudna-e nézni azon szülők szemébe, akiket a családjukkal együtt kilakoltat az utcára?” címmel az LMP képviselőcsoportjából Csárdi Antal képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Ház, illetve tisztelt ellenzéki Képviselők, akik itt megtisztelték jelenlétükkel a mai rendkívüli ülésnapot! Én is azzal vagyok kénytelen kezdeni, hogy döbbenetes azt látni, azzal szembesülni, és nem első alkalommal, hogy a Fidesz-KDNP-szövetség egyszerűen hátat fordít, épp csak utánuk nem köp azoknak a családoknak, akik anyagi nehézségekkel kell hogy szembenézzenek. Mi sem mutatja jobban a magyarországi viszonyokat, mint az a két hír, ami ugyanazon a napon jelent meg a múlt héten. Az első szerint Orbán Viktor azt válaszolta egy tőle segítséget kérő kilencgyermekes családanyának, hogy „Őszintén sajnáljuk, hogy a tájékoztatáson túl nem lehetünk a segítségükre. Helyzetüket átérezve ezúton kívánunk Önöknek Miniszterelnök úr nevében kitartást és minden további jót!” [[Kunhalmi Ágnes: Cinikus!]] Kérem szépen, ezt az arcpirító cinizmust sem képviselő, sem állampolgár el nem fogadhatja. Hát, örülünk, hogy éppen csak boldog karácsonyt nem kívánt így a tavasz közepén.A másik hír, ami ugyanezen a napon jelent meg, arról szólt, hogy Tiborcz István bekerült a leggazdagabb száz magyar közé. Tudják, ő az, aki a saját lábára állt, aki úgy állt a saját lábára, mintha vasalt bakanccsal ugrottak volna az adófizetők lábfejére. Azt gondolom, hogy ez a két hír így párhuzamosan tökéletesen megmutatja azokat a magyarországi viszonyokat, amelyeken nekünk kell és amelyeken mi fogunk is változtatni. Hazánkban ez a kettősség a kőkemény valóság. A NER-közeli lovagokat milliárdossá teszi ez a kormány, az anyagi nehézségben szenvedő családokat pedig tönkreteszi. Azt gondolom, ez így nincs jól. Azt gondolom, olyan mértékben nincs jól, hogy szívem szerint kiabálnék, asztalt csapkodnék, mert jelen pillanatban nem képes a magyar parlament rákényszeríteni a két kormánypártot, hogy érdemben foglalkozzon a dologgal. Tisztelt Ház! Beszéljenek a tények! 2018-ban Magyarországon 3212 darab kilakoltatás történt. Ez azt jelenti, hogy a magyar kormány a családok évében - a családbarát kormány - 3212 családot tett az utcára. Ez körülbelül tízezer ember. Tízezer ember került az utcára csak azért, mert a Fidesz-KDNP-szövetség folyamatosan, következetesen és sorozatosan utasítja el azokat az ellenzéki kezdeményezéseket, amelyek a lakhatási válság megoldására vonatkoznak. Azt gondolom, a mai parlamenti ülés összehívása egy lépés, de itt nem állunk meg, tisztelt képviselőtársaim. Jön a költségvetés vitája, és újra és újra és újra be fogjuk nyújtani azokat a javaslatokat, amelyek érdemi megoldást tudnak nyújtani a lakhatási válságra és a rossz szociális körülmények között élők életminőségének a javulására. Tisztelt Ház! Nem tudok elég hálával gondolni A Város Mindenkié civil szervezetre, mozgalomra, akiknek a kezdeményezésére hívta össze vagy kezdeményezte az ellenzéki pártok összessége ezt a mai ülésnapot. Köszönet az ellenzéki pártoknak is, hogy támogatták ezt a kezdeményezést. Azt gondolom, egyértelműen mindenkinek látnia kell, hogy a lakhatási válság megoldása állami feladat. Az Alaptörvény XXII. cikke kimondja, hogy Magyarország törekszik arra, hogy mindenki számára biztosítsa az emberhez méltó lakhatás feltételeit, ahogy egyébként a nemzetközi szerződésekben is vállalva vagyon, és alapjogként ismeri el és biztosítja a lakhatási jogot minden állampolgár számára. Tisztelt Ház! Nagy tisztelettel kérem önöket, hogy minthogy a képviselőtársaik, a fideszes képviselőtársaik nincsenek itt, vigyék tovább nekik a hírt, és mondják el, hogy ez a probléma nem várhat tovább, nemcsak hogy egy napot, egy percet sem. Április 30-án lejárt a kilakoltatási moratórium. Ha nem akarunk még tízezer családot, a családbarát kormány nem akar látni az utcán még tízezer embert, kisgyermekeket, idős embereket, akkor érdemi lépéseket várunk el a kormánytól, mert ez a kormány kötelessége. Köszönöm szépen.
Köszönöm szépen, képviselő úr. Tisztelt Országgyűlés! A Jobbik képviselőcsoportjából „Százezrek az út szélén” címmel Z. Kárpát Dániel képviselő úr jelentkezett napirend előtti felszólalásra. Parancsoljon, képviselő úr, öné a szó.
Tisztelt Elnök Úr! Tisztelt Ház! Vádolom Magyarország Kormányát azzal az árulással, amit a mai napon követett el, nemcsak azért, mert nem fáradtak be képviselői a munkahelyükre, hanem cinikus, pöffeszkedő, arrogáns módon oktatják ki azokat a szükséget szenvedő magyar családokat, akikkel kapcsolatban elhangzott egy ígéret, miszerint nem hagyják őket az út szélén.Orbán Viktor és kormánya nemcsak az út szélén hagyta ezeket az embereket, hanem szisztematikusan berugdosta őket az árokba, és leszórta napalmmal az egész környéket. Ilyen klímát, ilyen közeget alakított ki a károsultak körül, és ebben a helyzetben küld a miniszterelnök úr jókívánságokat. Vádolom tehát Magyarország Kormányát azzal az embertelenséggel, ami példátlan Közép-Európában, de talán európai kitekintésben is igen kevés példáját találni meg. Azt kell hogy mondjam, a Jobbik letette az asztalra a banki elszámoltatást célzó hat pontját. Ezen hat pont keresztülvitele pedig teljes körű garanciát nyújthatna a károsultak védelme tekintetében, ha Magyarország Kormánya a minimális demokratikus elvárásoknak eleget tenne, és legalább befáradna ide, ebbe a terembe, ha legalább annyi férfiasság és bátorság lenne képviselőiben, hogy merjenek vitatkozni az állítólag nagyon gyenge, állítólag szétesett, állítólag sehol nem lévő és ötlettelen ellenzékkel. Hadd soroljak fel itt hat ötletet, amellyel kapcsolatban nemcsak várom, de elvárom a gyáva kormánypárti képviselők érdemi reakcióját! Első körben azonnali kilakoltatási és részleges végrehajtási moratóriumot kell elrendelni, nem kizárólag a kisgyermekes családok kilakoltatását megelőzendő, hanem minden egyes károsult, minden bajba jutott magyar ember otthonából való kitételét megelőzendő. [[Szilágyi György: Úgy van!]] [[9.20]] Másodsorban elvárom Magyarország Kormányától, hogy az EBRD-vel kötött paktumot bontsa fel, ne teljesítse azt az idegen bankoknak tett vállalását, miszerint nem rak rájuk több terhet annak érdekében, hogy a magyar családok helyzetét rendezze. Harmadsorban elvárjuk a banki ágazati különadó visszaemelését arra az arányos szintre, ami a közteherviselésbe való bevonást teszi lehetővé a bankok, pénzintézetek tekintetében. Negyedrészt a hitelintézeti járadék, járulék kapcsán ugyanezt várjuk el. Ötödsorban elvárom Magyarország Kormányától, hogy azokat az indokolatlan áthárításokat szüntesse meg, amelyek akár tranzakciós illeték, akár más formában az érintett családokat sújtják, hiszen ezen, esetleg a költségvetésben vagy az embereknél megmaradó összegekből részben rendezhető lenne a probléma. Utolsósorban pedig a hitelek felvételkori árfolyamon történő forintosításával lehet az egész problémakört rendbe rakni. Szeretném hangsúlyozni, soha nem kaptam fideszes képviselőtől magyarázatot arra, hogy hogyan törleszthetett a gazdag, jómódú család kedvezményes, egyszeri, akciós 180 forintos árfolyamon, országgyűlési képviselőket is beleértve, és a nehéz helyzetben lévő ember miért kapta a nyakába a piaci 256 forintos árfolyamot. Szeretném elmondani, hogy a Jobbik „Mi várunk” nevű otthonteremtési programja, bérlakásépítési programja teljes megoldást nyújt erre a kérdésre, nemcsak a kínálati szűkösségre, ami a lakhatási és a lakáspiacon uralkodik, hanem rendszerszinten is, ehhez azonban kormányra kell kerülnünk, mert a mostani kormány egyértelműen elszabotálja ezt a kérdést. Vádolom tehát Magyarország Kormányát a magyar jövendő elárulásával, a magyar fiatalok elárulásával és azzal, hogy a kivándorlási spirál felpörgése ellen lényegében nem tesz semmit. A Jobbik béruniós koncepciójának célja pontosan az lenne, hogy az elképesztő nyugat-keleti fizetési különbségek oldásával ezt a kivándorlási spirált is érdemben tudja lassítani. Ehhez képest mit csinál Magyarország Kormánya? Nemcsak eltűri, elnézi a kivándorlást, de idegen munkások tömegeit zúdítja Magyarországra hosszú távú, elképesztő problémákat okozva. Ezért mondom azt a legerősebb ellenzéki párt képviselőjeként, hogy ezt az őrületet meg kell állítani, el kell érni Magyarországon, hogy indokolatlanul egyetlenegy családot se tudjanak kilakoltatni. Vádolom tehát 2006 óta az összes magyarországi kormányzatot bűnrészességgel ebben az elképesztő gazdasági merényletben, elvárom, hogy minden felelős a vádlottak padjára kerüljön, s az a félrenézés, ami 30 éve ebben az országban zajlik, ebben a kérdésben is elfogadhatatlan, mint ahogy minden más kérdésben is. Rendszerváltásra lenne szüksége ennek az országnak végre. El kell mondani tehát, hogy ezek a képek önmagukért fognak beszélni. A fideszes képviselők üres helyei mindenki számára egyértelmű üzenetet küldenek: lehet, hogy csak történelmi távlatban, lehet, hogy nem holnap és nem holnapután, de a történelem szemétdombjára fog kerülni az, ami odavaló. Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A DK képviselőcsoportjából Gyurcsány Ferenc frakcióvezető úr „2019 tavasz” címmel jelentkezett napirend előtti felszólalásra. Parancsoljon, frakcióvezető úr, öné a szó.
Jó reggelt kívánok, hölgyeim és uraim! Természetesen jó egy héttel az európai parlamenti választások előtt annak tétjéről és ma már jól látható végeredményéről szeretnék önöknek beszélni. Dacára annak, hogy van még jó kilenc napunk ebben a kampányban, és azt gyanítom, már amennyire ilyenkor lenni szokott, e kampány hevessége növekedni fog az utolsó kilenc napban, a végeredmény, az, ami küzdelmünk valódi tárgya, az nagyjából mára jól látható. Először az Európai Unió történelmében két nagyon világos, egymással kibékíthetetlen álláspont küzd meg egymással. Nem unalmas a választás. Most először megjelent egy olyan erő, melynek egyik, mondhatjuk, hogy szégyenünkre szimbolikus alakja a magyar kormányfő, benne olyan politikai, történelmi szédelgőkkel, mint Salvini vagy Strache vagy Marine Le Pen, akik elődjeikkel vagy az alapító atyák, a kereszténydemokrata alapító atyák szellemével gyökeresen ellentétben nem abban keresik Európa jövőjét, hogy Európa népei hogyan fognak tudni jobban, szorosabban együttműködni, hanem ennek az ellenkezőjében: hogyan lehet visszavonulni a nacionalista, nemzeti álláspontok mögé, hogyan lehet a nemzeti együttműködés helyére, a nemzetek együttműködése helyére a nemzeti önzést tenni. A másik oldalon - ezt képviseljük mi is, amikor európai egyesült államokról beszélünk - egy szociális, gazdasági, kulturális, politikai kérdésekben egyre több ponton közösen döntő és az európai nemzeteket közösen erősítő Európa áll. A magyar kormányfő sokéves küzdelme jól láthatóan elbukott. Ez kijelenthető azelőtt, hogy kinyílnának a szavazóurnák. Nagyon világos, hogy Európa polgárainak túlnyomó többsége, az Európai Parlamentet adó frakciók túlnyomó többsége erősebb, szorosabb, együttműködőbb Európát akar. A magyar kormányfő most először, mióta a Parlamentben van Fidesz-delegáció, ellenzékben fog ülni, ellenzékben a kisebbséget fogja képviselni. Mondhatják, hogy ez, őszintén szólva, nem érdekes. Azt kell önöknek mondjam, némi tapasztalattal a hátam mögött, hogy igenis, nagyon is érdekes, mert az Európai Parlamentben senkinek nincsen többsége, egyetlenegy parlamenti frakciónak, egyetlenegy pártnak sem. A legnagyobb frakciónak is legfeljebb 20 százaléka van, a legnagyobb pártnak, pártszövetségnek, a német CDU-CSU-nak legfeljebb 5 százaléka van. Itt annak van szava, akinek vannak barátai és szövetségesei, és a következőt anélkül mondanám, hogy lebeszélném magunkat a további kampányolásról. Azt mondom a választóknak, hogy egy mandátum, ami az erősebb Európát támogatja, ebben a parlamentben többet ér, mint a Fidesz tizen-egynéhány mandátuma, mert annak az egy mandátumnak lesznek szövetségese és barátai, annak a tizen-egy-kettőnek pedig marad legfeljebb Salvini 90 mandátummal. Azt tudom önöknek mondani, hogy Orbán annyira hiányzik ma Európa többségének, mint az Északi-sarknak a mostanában mért plusz 31 fok; ezt a házelnök úrnak majd külön elmesélem, mert ő itt némi fogyatékossággal rendelkezik. [[Derültség a DK soraiban.]] Azt gondolom, arra kell biztatni minden erősebb Európa-párti szavazót Magyarországon, hogy azt segítse, hogy a magyar ellenzék - mert e tekintetben nincsen köztünk különbség - minél több szavazatot és mandátumot szerezzen. Ami eggyel több mandátum az ellenzéknek, az eggyel kevesebb az Európát romboló Fidesznek. Ez a mi felelősségünk! Európa fölismerte, hogy a magyar kormányfő nem a keresztény Európát, hanem Belzebubot védi, márpedig azt gondolom, hogy nem Belzebubokra és nem a magyar kormányfő politikájára van szüksége azoknak, akiket kilakoltatnak, akik devizahiteltől szenvednek, akik azt gondolják, hogy megérdemelnek annyi bért, mint bármelyik európai társuk. Köszönöm szépen.
Köszönöm szépen, frakcióvezető úr. Tisztelt Képviselőtársaim! Ezzel a napirend előtti kérdések végére értünk. Tisztelt Országgyűlés! Áder János köztársasági elnök úr a Magyar Nemzeti Bank alelnöke kinevezéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon, jegyző úr, öné a szó. [[9.30]]
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és 41. cikk (3) bekezdése, valamint a Magyar Nemzeti Bankról szóló 2013. évi CXXXIX. törvény 11. §-a alapján - a miniszterelnök javaslatára - dr. Patai Mihályt 2019. április 22-ei hatállyal hat évig terjedő időtartamra a Magyar Nemzeti Bank alelnökévé kineveztem. Budapest, 2019. április 8. Üdvözlettel: Áder János köztársasági elnök.” [[Dr. Varga-Damm Andrea: Gratulálok!]] bekezdés c) pontja és 41. cikk (3) bekezdése, valamint a Magyar Nemzeti Bankról szóló 2013. évi CXXXIX. törvény 11. §-a alapján - a miniszterelnök javaslatára - dr. Patai Mihályt 2019. április 22-ei hatállyal hat évig terjedő időtartamra a Magyar Nemzeti Bank alelnökévé kineveztem. Budapest, 2019. április 8. Üdvözlettel: Áder János köztársasági elnök.” (Dr. Varga-Damm Andrea: Gratulálok!)
Köszönöm szépen, jegyző úr. Tisztelt Országgyűlés! Bejelentem, hogy 47 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a gyermekes családok hajléktalanságának a megelőzéséhez szükséges egyes törvénymódosításokról szóló T/5905. számú törvényjavaslat megtárgyalása érdekében.Tisztelt Képviselőtársaim! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] Tisztelt Országgyűlés, köszönöm szépen. [[Moraj. Dr. Vadai Ágnes: Egyhangú! Közbekiáltás a Jobbik soraiból: Látható többség!]] Megállapítom, hogy az Országgyűlés láthatóan nem határozatképes. Bejelentem, hogy Kocsis Máté frakcióvezető úr levélben kezdeményezte a szavazás szavazatszámláló gép alkalmazásával történő megismétlését. Az indítványnak megfelelően most tisztelettel kérdezem az Országgyűlést, elfogadja-e az elnöki jogkörben előterjesztett napirendi javaslatot. Kérem, a szavazatszámláló gép alkalmazásával szavazzanak! [[Szavazás.]] Kimondom a határozatot: az Országgyűlés 47 igen szavazattal, ellenszavazat és tartózkodás nélkül nem határozatképes. Ügyrendben jelentkezett… [[Dr. Vadai Ágnes jelzésre:]] Nem. Köszönöm szépen, ez egy véletlen gombnyomás volt. Tisztelt Országgyűlés! Mivel a Fidesz és a KDNP frakcióinak, képviselőinek írásos tájékoztatása alapján tudomásom van arról, hogy a határozatképesség helyreállítására a mai napon nincs lehetőség [[Z. Kárpát Dániel: Szégyen!]] , hiszen nem vesznek részt a mai ülésen, ennek alapján, a házszabály 14. § (2) bekezdése szerint az előbbi szavazás eredményeképpen meg tudom állapítani a hiányzók névsorát, és annak a kitűzését elrendelem. Elfogadott napirendi javaslat hiányában a napirend egyetlen pontja sem tárgyalható. Tisztelettel tájékoztatom önöket, hogy az Országgyűlés következő ülésére várhatóan 2019. május 27-én kerül sor. Az ülést bezárom.